Redaktsioon
28.02.2003 määrusega nr 8

KOLMANDA   KOOSSEISU

O T S U S

Haapsalu 								27. aprill 2001 nr 105

Haapsalu Kunstikooli
põhimääruse uue redaktsiooni
kinnitamine

Juhindudes huvialakooli seaduse paragrahvist 4 ja kohaliku omavalitsuse korralduse seaduse paragrahvi 22 lõike 1 punktist 34 Haapsalu Linnavolikogu o t s u s t a b:

1. Kinnitada Haapsalu Kunstikooli põhimääruse uus redaktsioon (lisatud).

2. Otsus jõustub kolmandal päeval peale avalikustamist.

Andres Lipstok
Volikogu esimees

Lisa

KINNITATUD 
Haapsalu Linnavolikogu
27.04.2001. a otsusega nr 105

HAAPSALU KUNSTIKOOLI
P Õ H I M Ä Ä R U S 

Üldosa
1.	Haapsalu Kunstikool (edaspidi kunstikool) on Haapsalu Linnavalitsuse  hallatav haridusasutus.
2.	Punktis 1 nimetatud haridusasutuse täielik nimetus on Haapsalu Kunstikool.
3.	Kunstikooli  asukoht on Haapsalu linn ja aadress Karja 6, 90503, Haapsalu linn, Lääne Maakond.
4.	Kunstikool juhindub oma tegevuses huvialakooli seadusest ja teistest seadustest, EV Haridus- ja Teadusministeeriumi, Haapsalu Linnavolikogu (edaspidi linnavolikogu) ja Haapsalu Linnavalitsuse (edaspidi linnavalitsus) õigusaktidest ning käesolevast põhimäärusest.
5.	Kunstikooli teeninduspiirkond on Haapsalu linna haldusterritoorium.
6.	Vabade kohtade olemasolul võib kunstikool vastu võtta ka õpilasi, kes on rahvastikuregistrisse kantud teises omavalitsuses.
7.	Kunstikoolil on oma eelarve, mille kinnitab linnavolikogu, ja pangakonto, oma nimetusega  pitsat ja sümboolika.

Põhitegevus, selle eesmärgid ja ülesanded
8.	Kunstikooli põhitegevus on plaanipärase kunstihariduse andmine õppeasutuse omaniku võimalusi arvestades kujundatud õpilaskonnale.
9.	Kunstikooli eesmärgiks on laste ja noorte loomevõimete avastamine ja kavakindel arendamine, kunstialaseks kutseõppeks tarviliku ettevalmistuse andmine, kohaliku kultuurielu edendamine näitusetegevuse kaudu ja täiskasvanutele võimaluse andmine kunstialaseks enesetäiendamiseks kursuste kaudu.
10.	Kool tegutseb järgmistes suundades:
10.1.	üldosakond;
10.2.	ettevalmistusosakond;
10.3.	kunstiring.
11.	Kunstikool võib oma põhitegevuse kõrval ning seda kahjustamata korraldada seminare ja kursusi täiskasvanutele, arendada näitusetegevust, välja üürida ruume ning osutada muid tasulisi teenuseid.

Õppekorraldus
12.	Kunstikooli õppekorralduse alusdokument on EV Haridus- ja Teadusministeeriumi poolt kinnitatud raamõppekava.
13.	Kunstikooli asjaajamise keeleks on eesti keel.
14.	Õppetöö kunstikoolis toimub eesti keeles.
15.	Õppetöö kunstikoolis toimub üldhariduskoolide õpilastele õppetööst vabal ajal, täiskasvanuile tööst vabal ajal.
16.	Õppeaasta jaguneb kaheks poolaastaks ning koosneb 35 õppenädalast, mis korrapärase õppetöö kõrval sisaldavad ka arvestusi, eksameid ja loomingulist praktikat.
17.	Õppeaasta ja õppevaheaegade kestuse määrab EV Haridus- ja Teadusministeerium.
18.	Õpe kunstikoolis toimub tunniplaani alusel 45-minutiliste rühmatundidena.
19.	Õpilaste teadmisi ja oskusi hinnatakse iga õppeperioodi lõpul arvestustel ja eksamitel.
20.	Kunstikooli klassi- ja lõputunnistusele kantavad hinded on 5-pallises hindamissüsteemis.
21.	Õppimine kunstikoolis on tasuline. Õppetasust vabastamise ning soodustuste andmise korra ja õppetasu suuruse kinnitab kunstikooli hoolekogu ettepanekul linnavalitsus.
22.	Kunstikoolis on lubatud moodustada ka täiskasvanute tasulisi õpperühmi.

Õpilaste kooli vastuvõtmise, koolist väljaarvamise ja kooli lõpetamise kord
23.	Kunstikooli võetakse vastu selleks vajalikke eeldusi omavaid õpilasi sisseastumiskatsete alusel.
24.	Vormikohase avalduse lapse õppima asumiseks ja rahvastikuregistri väljavõtte lapse elukohajärgsest omavalitsusest esitab lapsevanem (hooldaja) kunstikoolile, võttes sellega endale vastutuse ja kohustuse luua õpilasele õppimiseks vajalikud tingimused.
25.	Kui õpilane on kantud rahvastikuregistrisse mõnes teises omavalitsuses, peab lapsevanem (hooldaja) esitama avalduse juurde ka selle omavalitsuse garantiikirja kohamaksu tasumiseks Haapsalu linnale.
26.	Kui punktis 25 nimetatud omavalitsus keeldub garantiikirja andmisest ja kohamaksu tasumisest võib kohamaksu tasuda ka vanem (hooldaja). Kui kohamaksu tasumisega ei ole nõus ka avalduse esitanud lapsevanem, keeldub kunstikool lapse kunstikooli vastuvõtmisest.
27.	Õpilane kustutatakse õpilaste nimekirjast:
27.1.	õppeasutuse või õppeetapi lõpetamisel;
27.2.	elama asumisel väljapoole õppeasutuse tegevuspiirkonda;
27.3.	kui pole täidetud punktid 25 ja 26;
27.4.	tervislikel põhjustel;
27.5.	mitterahuldavate õppetulemuste tõttu;
27.6.	õppetasu võlgade tõttu;
27.7.	õppeasutuse kodukorra ja üldtunnustatud käitumisnormide rikkumisel;
27.8.	muudel põhjustel.
28.	Õpilaste nimekirjast kustutamise aluseks on:
28.1.	lapsevanema avaldus (punktid 27.2, 27.4 ja 27.8);
28.2.	õppenõukogu otsus (punktid 27.1, 27.5 ja 27.7);
28.3.	hoolekogu otsus (punktid 27.3 ja 27.6).
29.	Muudatused õpilaste nimekirjas vormistatakse kunstikooli direktori käskkirjaga.

Õpilased ja nende vanemad; nende õigused ja kohustused
30.	Õpilasel on õigus:
30.1.	kasutada kooli ruume, raamatukogu ja õppevahendeid täiendava tasuta;
30.2.	saada õppemaksusoodustust selleks ettenähtud summadest ja kehtestatud korras;
30.3.	saada kunstikooli direktorilt teavet koolikorralduse ja õpilaste õiguste kohta;
30.4.	lahkuda koolist enne selle täieliku kursuse lõpetamist;
30.5.	õppenõukogu otsusega mittenõustumise korral pöörduda kooli hoolekogu või kooli üle järelvalvet teostava ametiisiku poole.
31.	Õpilane on kohustatud:
31.1.	osa võtma õppetööst kooli õppekavaga määratud mahus ja vastavalt tunniplaanile;
31.2.	järgima kooli kodukorda ning kohusetundlikult täitma õppeülesandeid;
31.3.	aegsasti teatama puudumistest haiguse tõttu vm mõjuvatel põhjustel;
31.4.	osalema eksamitel ja arvestustel;
31.5.	osalema näitustel jt üritustel nii koolis kui ka selle esindajana väljaspool kooli.
32.	Õpilasele avaldatakse tunnustust ja laitust kunstikooli kodukorras ettenähtud korras.
33.	Õpilase poolt kunstikoolile tekitatud ainelise kahju hüvitab õpilane või tema seaduslik esindaja vastavalt tekitatud tegelikule kahjule.
34.	Kunstikool hoolitseb õpilase tervise kaitse eest koolis viibimise ajal ning koostab otstarbeka päevakava.
35.	Lapsevanematel on õigus:
35.1.	nõuda vajalike tingimuste loomist laste mitmekülgseks kunstiliseks arenguks, aidates ise kaasa nende tingimuste kujundamisele;
35.2.	olla valitud kunstikooli hoolekogu liikmeks;
35.3.	osaleda kunstikooli töös ja juhtimises hoolekogu liikmeteks valitud vanemate kaudu.
36.	Täisealisena õppima asunule laienevad õpilase õigused ja kohustused ning lapsevanema õigused ja kohustused.
37.	Lapsevanemad on kohustatud:
37.1.	tasuma õppetasu linnavalitsuse poolt kinnitatud ulatuses ja korras;
37.2.	looma lapsele soodsad tingimused arenemiseks ja kunstihariduse omandamiseks.
38.	Kunstikooli ja kodu koostöö koordineerimiseks kutsub kunstikooli juhtkond kokku lastevanemate koosoleku vähemalt üks kord aastas.

Personali õigused ja kohustused
39.	Kunstikooli personaliks on direktor, pedagoogid  ja teised töötajad.
40.	Kunstikooli personali koosseisu määrab direktor kooskõlastatult linnavalitsusega.
41.	Pedagoogi vaba ametikoha täitmiseks korraldab kooli direktor hoolekogu ettepanekul ja hoolekogu kinnitatud korras konkursi.
42.	Pedagoogi ametikohale vastavuse määramine toimub atesteerimisel. Pedagoogide kvalifikatsiooninõuded ja atesteerimise tingimused ja kord on määratud Haridusministri poolt kinnitatud üldhariduskoolide “Pedagoogide kvalifikatsiooninõuete” ja “Pedagoogide atesteerimise tingimuste ja korraga”.
43.	Pedagooge tasustatakse tegeliku pedagoogilise koormuse järgi, mis määratakse iga õppeaasta alguses.
44.	Teiste töötajate tasustamine toimub vastavuses valitsusasutuste hallatavate riigiasutuste töötajate palgaastmetele ja kuupalgamääradele.
45.	Kunstikooli personali ülesanded ja kohustused, õigused ja vastutus määratakse kindlaks kunstikooli põhimääruse, töösisekorraeeskirjade, kodukorra, ametijuhendite ja töölepingutega, mis on kooskõlas tööseadustega ja muude pedagoogide teenistust reguleerivate õigusaktidega.
46.	Pedagoogide ja teiste töötajate tööle võtmine, töökoormuse või -tingimuste muutumine, töölt vabastamine, puhkusele lubamine jm töötamist puudutavad asjaolud vormistatakse õppeasutuse juhi käskkirjaga.
47.	Pedagoogidel ja teistel töötajatel on õigus:
47.1.	saada teavet oma tööd ja töötingimusi puudutavate dokumentide kohta;
47.2.	taotleda võimalust täiendkoolituseks;
47.3.	avaldada arvamust kooli tööd ning arengut puudutavates küsimustes.
48.	Pedagoogide üldised kohustused:
48.1.	töötada vastutustundega lähtudes kehtivatest õppekavadest;
48.2.	säilitada ja täiendada kvalifikatsiooni vastavalt kunstihariduse nõuetele;
48.3.	tagada õpilaste võimetekohane areng;
48.4.	hoolitseda õppetööks vajalike materjalide ja vahendite täiendamise eest;
48.5.	võtta osa kunstikooli poolt korraldatavatest üritustest;
48.6.	täita õppetööd kajastavaid dokumente vastavalt Haridus- ja Teadusministeeriumi poolt kehtestatud nõuetele.

Õppeasutuse juhtimine
49.	Kunstikooli juhib direktor, kellel on arvestatava vähemalt 5- aastase pedagoogilise töö kogemuse kõrval kooli profiilile vastav kõrgharidus.
50.	Kunstikooli direktoriga sõlmib töölepingu, muudab ning lõpetab selle seaduses sätestatud korras, aga samuti kuulutab välja konkursi direktori vaba ametikoha täitmiseks linnavalitsus kooskõlastatult kooli hoolekoguga.
51.	Direktori ülesanne on tagada kunstikooli tulemuslik töö ning kodukord, juhtida kooli õppe- ja kasvatustegevust ning majandus- ja finantstegevust koostöös hoolekoguga ja õppenõukoguga.
52.	Direktor:
52.1.	on oma töölepingu kehtivuse ajal kunstikooli seadusjärgne esindaja;
52.2.	vastutab kunstikooli tegevuse ja üldise arengu eest;
52.3.	koostab kunstikooli eelarvekava, mis on eelnevalt läbi arutatud ja heaks kiidetud hoolekogu ja linnavalitsuse poolt ning esitab selle kinnitamiseks linnavolikogule ja vastutab selle täitmise eest;
52.4.	tagab õpilaskonna ja töötajaskonna komplekteerimise;
52.5.	kooskõlastatult kunstikooli hoolekoguga määrab kindlaks õppeasutuse struktuuri, moodustab vajaduse korral osakondi, ainekomisjone jm õppekorraldust teostavaid üksusi; koostab ja kehtestab kodukorra, ametijuhendid jt tööalast suhtlemist korraldavad dokumendid;
52.6.	sõlmib, muudab ja lõpetab töölepingud kunstikooli pedagoogide jt töötajatega;
52.7.	koostab EV Haridus- ja Teadusministeeriumi kinnitatud raamõppekavade järgi kooli tunnijaotusplaanid ning esitab need läbivaatamiseks õppenõukogule;
52.8.	määrab pedagoogilised koormused vastavalt õppekavadele ja tunnijaotuskavale kooskõlas pedagoogidega sõlmitud töölepingute tingimustega;
52.9.	ergutab ja karistab töötajaid;
52.10.	kutsub kokku õppenõukogu koosolekuid ja muid kunstikoolile vajalikke nõupidamisi;
52.11.	vormistab õpilas- ja töötajaskonda puudutavad ning kunstikooli juhtimisel langetatud otsused käskkirjaga;
52.12.	vastutab kunstikooli vara säilimise ja sihtotstarbelise kasutamise eest vastavalt Haapsalu linnavara valdamise, kasutamise ja käsutamise korrale;
52.13.	tagab personalile ohutud töötingimused; tutvustab töötaja tööle võtmisel, samuti töötamise ajal töökorra, töökaitse ja tuleohutuse nõudeid;
52.14.	on aruandekohustuslik kunstikooli hoolekogu ja linnavalitsuse ees.
53.	Kunstikoolil on kunstialase õppetegevuse arendamiseks, analüüsimiseks ja juhtimiseks vajalike otsuste vastuvõtmiseks õppenõukogu, mille liikmeteks on kõik kunstikooli pedagoogid. Õppenõukogu koosolekuid juhatab direktor.
54.	Õppenõukogu:
54.1.	arutab kunstikooli arengu-ja tegevuskavasid;
54.2.	vaatab läbi ja kinnitab sisseastumiskatsete, arvestuste ja eksamite korraldamise ja õpitulemuste hindamisega seoses koostatud dokumendid;
54.3.	määrab kindlaks õpilaste hindamise, tunnustamise ja karistamise üldpõhimõtted ning otsustab nende rakendamise üle;
54.4.	koguneb vähemalt neli korda aastas: iga õppeaasta algul, iga õppeperioodi lõpul ning enne eksamiperioodi algust;
54.5.	arutab muid õppekorraldusi ning õpilaste arenguga seotud küsimusi ning annab hinnangu õppetulemustele.
55.	Kunstikooli õppenõukogu töö korraldamise aluseks on õppenõukogu põhimäärus, mille kinnitab direktor.
56.	Kunstikooli hoolekogu on Huvialakooli seaduse alusel kunstikooli juures alaliselt tegutsev organ, kelle ülesanne on kunstikooli tööks ning õppetegevuse edukaks kulgemiseks vajalike tingimuste loomisele kaasaaitamine.
57.	Kunstikooli hoolekogu liikmeteks on pedagoogide, linnavolikogu, lastevanemate, vilistlaste ja kooli toetavate organisatsioonide esindajad.
58.	Kunstikooli hoolekogu töö korraldamise aluseks on hoolekogu põhimäärus, milles sätestatakse hoolekogu pädevus, õigused, kohustused ja vastutus.
59.	Hoolekogu moodustab ja põhimääruse kinnitab linnavalitsus.

Kunstikooli finantseerimine, aruandlus ja järelvalve
60.	Kunstikooli põhitegevust finantseeritakse Haapsalu linna eelarvest ja muudest allikatest saadud vahenditest.
61.	Kunstikooli tegevuse finantseerimisel osalevad lapsevanemad ja täiskasvanud õpilased, tasudes õppetasu, mida kasutatakse õppekulude osaliseks katmiseks.
62.	Kunstikooli õppetasu määrad, sellest vabastamise ja soodustuste andmise korra ning tasumise korra kehtestab kunstikooli õppenõukogu ja hoolekogu ettepanekul linnavalitsus.
63.	Kunstikoolil on õigus põhitegevuse finantseerimise eesmärgil saada tulu (punktis 11 märgitud kõrvaltegevustest), võtta vastu sihtannetusi sponsoritelt ning taotleda toetusi fondidelt arenguprojektide finantseerimiseks.
64.	Kunstikooli finantstegevust juhib kunstikooli direktor, kui kooli asutaja ei ole otsustanud teisiti.
65.	Kunstikooli vara valdamise, kasutamise ja käsutamise korra aluseks on Haapsalu linnavara valdamise, kasutamise ja käsutamise kord.
66.	Kunstikooli raamatupidamisarvestust peetakse õigusaktidega kehtestatud korras linnavalitsuse raamatupidamises.
67.	Kunstikooli eelarve täitmise aruande kinnitab linnavolikogu.
68.	Kunstikool esitab oma tegevuse kohta statistilise aruande õigusaktidega kehtestatud korras.
69.	Järelvalvet kunstikooli tegevuse üle teostab linnavalitsus.
70.	Haridus- ja Teadusministeeriumil on õigus kooskõlastatult kooli omanikuga moodustada ja lähetada ekspertgruppe kunstikooli tegevuse taseme hindamiseks.
71.	Järelvalvet teostava organi poolt avastatud puudused tuleb kõrvaldada ettenähtud tähtajaks.

Ühinemine, jagunemine ja tegevuse lõpetamine
72.	Kunstikooli ühinemise, jagunemise või tegevuse lõpetamise üle otsustab kooli asutaja.
73.	Kunstikooli ühinemine teise õppeasutusega, jagunemine iseseisvateks asutusteks ning tema tegevuse lõpetamine võib toimuda kas kooli hoolekogu ettepanekul või kooli asutaja algatusel.
74.	Kunstikooli ühinemisest, jagunemisest või tegevuse lõpetamisest teatab direktor õpilastele, lastevanematele, pedagoogidele jt töötajatele ning volikogu esimees EV Haridus- ja Teadusministeeriumile vähemalt neli kuud enne kavandatud muudatuste teostamist.
75.	Ühinemist, jagunemist või tegevuse lõpetamist korraldab asutaja poolt moodustatud komisjon.
76.	Tegevuse lõpetanud kunstikooli vara, õigused ja kohustused lähevad üle kooli asutajale või tema määratud asutusele.

RAKENDUSSÄTTED
77.	Käesoleva põhimääruse punkti 27.3. alusel võib kunstikooli nimekirjast kustutada õpilasi, kes on kunstikooli õpilaste nimekirja võetud alates 15. maist 2001. a.